مالطيين

لمالطيين (ب لمالطية "Maltin") هوما جماعة اتنية اصلية ف مالطا، لي كيهضرو ب لمالطية، لي كاتّعتابر لوغة سامية، و عندهوم تقافة و تاريخ مشتارك. مالطا هيّ بلاد ارخبيل ف لبحر الدخلاني لي كاتشمل لڭزيرة د مالطا، زيادة على ڭوزو (ب لمالطية "Għawdex") و كومينو (ب لمالطية "Kemmuna"). لڭوزيطانيين (الناس د ڭوزو) تاهوما مالطيين. كومينو ڭزيرة صغيرة لي ماساكن فيها تا حد تقريباً و كاتّعتابر محمية ديال الطيور. تاريخ. لمالطيين ديال دابا، لي كيهضرو لمالطية و معتانقين لكاطوليكية، كينحادرو من مهاجرين جاو من صقلية و كالابريا ف لالفية التانية، معا بزاف د التخلاط و التناسل معا اقوام خرين، بعدما كانت لڭزيرة خوات تقريباً ل مدة جوج قرون من مور لفتح ديال لاغالبا ف عام 870. واحد الدراسة جينية ديال كاپيلي و غ. كاتبين بلي مالطا كانو سكانها قلال بزاف ف اللخر د لقرن 10، و بلي السكان لي جاو عمّرو لڭزيرة كانو من صقلية و كالابريا و كيهضرو ب لعربية الصقلية. السكان لي كانو قبل بحال لفينقيين، لبيزنطيين و الرومان ماخلاوش بزاف د لاتار، حيت تا السميات د لبلايص كانو تّنساو و تعوّضو ب سميات جداد. النورمانديين فتحو لڭزيرة ف 1091، و عاودو ردوها مسيحية بشكل كامل معا حلول عام 1249. هاد الرجوع ل لمسيحية خلق الضروف لي تطورات فيها اللوغة لمالطية، بعدما نقارضات لعربية الصقلية. لمدى د التاتير على التركيبة السكانية من مور هادشي، كانت موضع ديال مداكرة حادّة مابين التوارخيا و لحرايفيا د الجينات. لقضية د لاصول معقدينها بزاف د لعوامل، لي منها التاريخ لهايج ديال مالطا، لي عامر ب لغزوات و لفتوحات، و فترات لي خوات فيها من بنادم و عاود عمرات ب مهاجرين جداد، و الجواج د لمالطيين معا برانيين من لبحر الدخلاني، ؤروپا لغربية و الجنوبية لي حتلو مالطا. من بين التاتيرات الديموڭرافية على لڭزيرة كانلقاو: على مدى التاريخ، لحكّام ديال مالطا نشرو وجهات النضر ديالهوم على لاصول لاتنية ديال الشعب. لفرسان د مالطا متلا قللو من لاهمية ديال لاسلام ف مالطا، و دعمو لفكرة بلي لكاطوليكية بقات عندها ستيمرارية دايمة ف لمنطقة. الجينيتيك. لاصول مجيهت لاب. على حساب دراسة ديال كاپيلي و غ. (2005)، لهاپلوڭروپ د الدنا Y عندو هاد النسب ف مالطا: لهاپلوڭروپات R1 و I كانلقاوهوم عادةً عند الشعوب لؤروپية، ف لوقت لي E، K، F، و J هوما سلالات متوزعة لي كانلقاوهوم سيرتو ف شمال افريقيا و الشرق لاوسط. لبحت ديال كاپيلي و غ. وصل ل لاستنتاج بلي لمالطيين الدكور ديال دابا اصلهوم غالباً من الجنوب د الطاليان، و بلي كاينة مساهمة صغيرة من الشرق د لميديطيراني سيرتو اللبنانيين لمسيحيين. لبحت بيّن تا بلي مالطا كانو سكانها قلال بزاف ف اللخر د لقرن 10، و ف لغالب عاودو سكنوها ناس من صقلية و كالابريا لي كانو كيهضرو لعربية الصقلية. هاد النتايج كيدعمو لادلة من السميات د لبلايص و اللوغة لي كان حطهوم دجوفري هال ف 1993، لي قدر يطراسي اقدم لكنيات لمالطية ل جنوب و جنوب شرق صقلية، سيرتو منطقة اڭريڭينطو. واحد الدراسة خرة داروها سپينسر ويلز و پيير زالوا و غ. ف 2008 كاتداعي بلي كتر من 50% د لكروموزوم Y د الرجال لمالطيين عندهوم اصول فينيقية. لؤطوزومال. التقافة ديال مالطا كاتعكس التقافات لمتنوعة لي كان عندهوم كونطاكط معا لڭزاير د مالطا عبر لقرون، لي منهوم التقافات لمجاورة ف لبحر الدخلاني، و التقافات د لاقوام لي حكمو مالطا ل فترات طويلة قبل ماتاخد لاستقلال ديالها ف 1964. على حساب دراسة تدارت ف 2014 ديال يوزيف لازاريديس و غ. ، التركيبة الجينية د لؤروپيين ف اغلبهوم كيكون فيها خليط ديال هاد لاصول: صياد ميخال غربي، شمال ؤراسي قديم، و فلاح ؤروپي مبكر، ولاكين هاد لموضيل ماخدامش معا مجموعات بحال لمالطيين و الصقليين. حيت عندهوم اصول شرقية كتر من ما كيلقى لواحد ف لموضيل د لخيلوطة "admixture" EEF. التقافة. التقافة ديال مالطا كاتعكس التقافات لمتنوعة لي كان عندهوم كونطاكط معا لڭزاير د مالطا عبر لقرون، لي منهوم التقافات لمجاورة ف لبحر الدخلاني، و التقافات د لاقوام لي حكمو مالطا ل فترات طويلة قبل ماتاخد لاستقلال ديالها ف 1964. التقافة لعصرية د مالطا توصفات بلي هيّ "واحد لپاطيرن غني ديال التقاليد، لمعتقدات و لممارسات"، لي هوّ نتيجة ديال "واحد لپروصي طويل ديال التولاف، لاندماج و التلاقح ديال لمعتقدات و لمديورات لي تخادو من مصادر متنوعة و متنافسة بيناتها". هاد التقافة تعرّضات ل نفس لعوامل التاريخية لمعقدة، لي خلقات لخيلوطة اللوغاوية و لاتنية لي كاتميّز الناس د مالطا و ڭوزو دابا. اللوغة. لمالطيين كيهضرو اللوغة لمالطية، لي هيّ واحد خيلوطة فريدة ديال لاصل السامي ب طبقة فوقية كبيرة ديال لكلمات اللاتينية، لي جاية سيرتو من الطاليانية، و الصيغة لمعيارية مكتوبة ب لالفبائية اللاتينية. هاد اللوغه منحادرة من لعربية الصقلية، واحد اللهجة ميّتة د لعربية لي كانت مهضورة ف صقلية من عند صقليين اصليين لي كاين منهوم لي بقى مسيحي، و كاين لي جدودو عتانقو لاسلام. عبر التاريخ د مالطا، لمالطية خدات بزاف د لكلمات من اللوغة الصقلية و الطاليانية، و بواحد الشكل قل من النڭليزية (التنڭليز د لمالطية كانلقاوه سيرتو ف لهضرة، كتر من لكتبة)، و شي كليمات من لفرانساوية. بزاف د لكلمات و التعابير لي كيبانو بحال لعربية هوما ف لواقع طرجامات حرفية موخودة ("calque") من اللوغة الصقلية و الطاليانية لي ماعندهوم تا معنى ف لعربية ؤلا اللهجات لخرين ديالها. لمالطية ولات لوغة رسمية ف 1934، بعدما خدات لبلاصة د الطاليانية. كاينين 371900 ناطق ب لمالطية، و لاحصائيات كيڭولو بلي علاين 100% د لمالطيين كيهضرو لمالطية، 88% كيهضرو النڭليزية، 66% ب الطاليانية و 17% لفرانساوية، شي لي كيخلي مالطا من اكتر لبلدان ف ؤروپا ف لقدرات اللوغاوية. كاين لي كيڭول بلي النڭليزية تقدر تاخد لبلاصة د لمالطية ف لموستقبال. الدين. الدستور د مالطا كيعطي لحرية د الدين ولاكين كيخلي لكاطوليكية دين د الدولة. ف لكتاب لخامس د لانجيل، مالطا مدكورة ب عتيبارها لموضع فين لباطو ديال پاولوس د طرسوس غرق ف طريقو ل روما باش يتحاكم. 98% د لمالطيين معتانقين لكاطوليكية، شي لي كيخلي لمالطيين اكتر شعب كاطوليكي ف لعالم. لهجرة. مالطا كانت مدة طويلة بلاد لي كاتصيفط لمهاجرين، و كاينين جماعات كبيرة ديال لمالطيين ف لبلدان الناطقين ب النڭليزية و شوية ف فرانسا. لهجرات الجماعية تزادت لوتيرة ديالهوم ف لقرن 19، و وصلات ل لاوج ديالها ف لعقود مور لحرب لعالمية الجاوجة. لهجرات توجّهو ف اللول ل بلدان شمال افريقيا، سيرتو الدزاير، تونس و مصر. مبعد بداو الزماڭريا لمالطيين كيمشيو ل لمملكة لمتحدة، لميريكان، كانادا و ؤسطراليا. كاينين اتار قلال بزاف ديال لفرانكو-مالطيين ف شمال افريقيا، حيت اغلبهوم خواو دوك لبلدان بعدما ناضو لحاراكات د لاستقلال فيها، و مشاو ل بلايص بحال فرانسا، سيرتو مارسيي و ريڤييرا، لمملكة لمتحدة و ؤسطراليا. لفرانكو-مالطيين كيختالفو تقافياً على لمالطيين محيت بقاو متشبتين ب تخدام الطاليانية (معا لمالطية و شي مرات بلا بيها) و لفرانساوية. وخا لهجرة د لمالطيين من مالطا مابقاتش فينومين عندو وزن من لوسط د السبعينات، باقين جماعات د لمالطيين لمهاجرين ف لبلدان لغربية لمدكورة لفوق.